లిటిల్ సోల్జర్స్

లిటిల్ సోల్జర్స్, 1996లో విడుదలైన ఒక తెలుగు సినిమా. అప్పుడు వస్తున్న మూస చిత్రాలకు భిన్నంగా చిన్నపిల్లలతో ప్రయోగాత్మకంగా తీసిన ఈ సినిమా మంచి విజయాన్ని సాధించింది. క్రైమ్, సస్పెన్స్‌లతో హాస్యాన్ని జోడించడం వలన సినిమా సాఫీగా సాగిపోతుంది.

కథ
అరవింద్ (రమేష్ అరవింద్), అనిత (హీరా) తల్లిదండ్రుల అనుమతిలేకుండా ప్రేమ వివాహం చేసుకుంటారు. వారికి ఇద్దరు పిల్లలు. సన్నీ (ఇప్పటి బాలాదిత్య అయిన మాస్టర్ ఆదిత్య), బన్నీ (బేబీ కావ్య). అనిత తల్లి రాజరాజేశ్వరి (రోహిణీ హట్టంగడి) గొప్ప ధనవంతురాలు. ఆమె ఆస్తిమీద కన్ను వేసిన అనిత మేనమామ శేషాద్రి (గిరిబాబు), అతని కొడుకు(సుధాకర్) ఒక ప్రమాదంలో అనిత, అరవింద్‌లు చనిపోయేలా చేస్తాడు. అయితే అదృష్టవశాత్తూ సన్నీ, బన్నీ ఆ ప్రమాదంనుండి తప్పించుకొని తాత (తండ్రికి తండ్రి) అయిన హరిశ్చంద్ర ప్రసాద్ (కోట శ్రీనివాసరావు) దగ్గఱకు చేరుతారు. శేషాద్రి వారిని చంపించే ప్రయత్నాలు కొనసాగిస్తాడు. ఆ పిల్లలు అనేక విపత్తులనుండి బయటపడి తాత, అమ్మమ్మల మనసులు మార్చడం సినిమా కథాంశం.

పాటలు
ఈ చిత్రానికి శ్రీ సంగీతం అందించాడు.

 అయామ్ ఎ వెరీ గుడ్ గర్ల్, సెడ్ మై టీచర్, మైడియర్ బ్రదర్ - - ఎస్.పి. బాలు, దీపిక (6 యేండ్ల అమ్మాయి), విష్ణు (10 యేండ్ల బాలుడు)
 మా ఫాదర్ ఓ టైగర్! మాట్లాడాలంటే థండర్ - మనో
 అడగాలనుంది ఒక డౌట్‌ని.. సన్‌రైస్ లేని రోజేదని - శ్రీ, దీపిక, విష్ణు, శ్రీలేఖ
 వెండి వెన్నెలా.. దిగిరా ఇలా! - రామ్ చక్రవర్తి, శ్రీలేఖ
 సరేలే ఊరుకో పరేషాన్ ఎందుకూ? - శ్రీ
 ఎవడండీ వీడు, రాబిన్‌హుడ్‌లా ఉన్నాడే - మనో
 ఏక్ దో తీన్ ఆగే చల్.. యే ప్రమాదం ముంచుకు రానీ, డోంట్‌ యూ రన్! - రవి

విశేషాలు
ఈ సినిమాలో బాలనటుడిగా నటించిన మాస్టర్ ఆదిత్య పెద్దయింతర్వాత హీరోగా మారి చంటిగాడు, కీలుగుర్రం వంటి సినిమాలలో నటించాడు.
 ఈ సినిమాలో బాలాదిత్యకు రెండవ నంది అవార్డు లభించింది. అంతకు ముందు "అన్న" సినిమాలో మొదటి అవార్డు అందుకొన్నాడు.
 ఈ సినిమా తీసే సమయానికి కావ్యకు మూడున్నర యేండ్ల వయసు. కొన్ని షాట్‌లు ఇరవైసార్లు కూడా రీటేక్ చేశారు.
 గుణ్ణం గంగరాజు సహజమైన సంభాషణలు, రసూల్ కెమరా, సిరివెన్నెల పాటలు ఈ చిత్రానికి మంచి బలాన్ని చేకూర్చాయి.
 ఈ సినిమాకు లభించిన అవార్డులు  
 ఉత్తమ బాల నటుడు (మాస్టర్ ఆదిత్య)  
 ఉత్తమ బాలనటి (బేబీ కావ్య)  
 ఉత్తమ క్యారెక్టర్ నటుడు (కోట శ్రీనివాసరావు)  
 ఉత్తమ స్క్రీన్‌ప్లే (గుణ్ణం గంగరాజు)  
 ఉత్తమ ఆరంభ దర్శకుడు (గుణ్ణం గంగరాజు)  
 ఉత్తమ దర్శకుడు (గుణ్ణం గంగరాజు)  
 రెండవ ఉత్తమ చిత్రం
 19 కేంద్రాలలో విడుదలైన ఈ సినిమా 4 కేంద్రాలలో 100రోజులు ఆడింది.

మూలాలు

వనరులు
 తెలుగు సినిమా వెబ్ సైటులో వ్యాసం - రచన: నచకి, అట్లూరి

నంది ఉత్తమ చిత్రాలు
తెలుగు బాలల చిత్రాలు
కోట శ్రీనివాసరావు నటించిన సినిమాలు
బ్రహ్మానందం నటించిన సినిమాలు
రాళ్ళపల్లి నటించిన సినిమాలు